钦定古今图书集成/理学汇编/学行典/第227卷 > 《雷孝子墓表》陈爌
## 钦定古今图书集成/理学汇编/学行典/第227卷 > 《雷孝子墓表》陈爌

呜呼！此故庠生孝子动宇雷公墓也。公有冢，孙曰嘘
和，为余丙戌同年友。余承乏秦藩，尝数过从之，故获
知公遗事。公讳振关，动宇其字也。其所可知之。祖曰
中，为洪洞丞，四传至其父曰邦起，生二子，公为长。公

怜之，谓吾：“雷氏世约，今宗祧有承足矣。富贵显荣非
所期，儿毋以学自苦，徒使吾心恻焉。”于是稍置铅椠，
不复言，进取菽水供欢，竭力养志，以终其身。余闻公
貌温恭朴木，性依乎仁，而动以礼自持裒衣矩步，出
言有章，与人交恂恂善下人，未睹其怨怒之色。处不
足之地，而坦然恒若有馀，盖古所云隐君子也。其父
大耋遘疾，公祷于天，愿身代刲股以疗，延九龄乃没。
哀毁骨立，葬祭诚信，庐于墓者三年。有司上其事，得
旌表，故今称“雷孝子。”配孺人徐氏，阃范严静，有少君
裙布之义，先公卒，卒时公年五十矣，终身居不复娶，
今合葬云。孟津陈子曰：“余察孝子行谊最高，窃慨焉
慕之，独以未得亲炙”为憾。然嘘和述其王父之德，不
诬也。及观诸所为传，若志亦既章章矣，而嘘和尤拳
拳属余表其墓。夫雷氏孝谨之风，其日兴乎！因撮其
大概，使镵之丽牲之石。